बच्चों पर टूटा कोरोना का कहर! नोएडा में आठ दिन में 58 बच्चे संक्रमित
मुख्य चिकित्सा अधिकारी (सीएमओ) डॉक्टर सुनील कुमार शर्मा ने बताया कि गौतम बुद्ध नगर में पिछले 24 घंटे के दौरान संक्रमण के 70 नए मामलों की पुष्टि की गयी है।
नोएडा (उप्र):  गौतम बुद्ध नगर जिले में शनिवार को कोविड-19 के 70 नए मामले आए और इनमें 14 बच्चे संक्रमित पाए गए हैं। स्वास्थ्य विभाग के अधिकारियों के अनुसार आठ दिनों में 58 बच्चे संक्रमित पाए गए हैं। स्वास्थ्य विभाग ने बताया कि दिल्ली से सटे जिले में उपचाराधीन रोगियों की संख्या 218 हो गई है। हालांकि, पिछले 24 घंटे के दौरान जिले में आठ लोग संक्रमण से ठीक हुए हैं। मुख्य चिकित्सा अधिकारी (सीएमओ) डॉक्टर सुनील कुमार शर्मा ने बताया कि गौतम बुद्ध नगर में पिछले 24 घंटे के दौरान संक्रमण के 70 नए मामलों की पुष्टि की गयी है। आठ लोग स्वस्थ हुए हैं। फिलहाल जिले में 218 उपचाराधीन मरीज हैं। विभाग ने संक्रमण के लक्षण दिखने पर लोगों से अधिकारियों को 1800492211 पर संपर्क करने या संबंधित ईमेल पर जानकारी भेजने का अनुरोध किया है। मार्च 2020 में महामारी की शुरुआत के बाद से जिले में अब तक 98,902 लोग संक्रमित हुए हैं। सीएम योगी ने अलर्ट रहने का दिया निर्देश गाजियाबाद और गौतमबुद्ध नगर जिलों में कोविड-19 के बढ़ते मामलों को देखते हुए मुख्यमंत्री योगी आदित्यनाथ ने शनिवार को इस पूरे इलाके को अलर्ट मोड में रखने के निर्देश दिए। राज्य सरकार के एक प्रवक्ता ने यह जानकारी दी। प्रवक्ता ने एक बयान जारी कर बताया कि योगी ने कोविड प्रबंधन के लिए गठित टीम-09 से कहा कि उत्तर प्रदेश की सीमा से सटे कुछ राज्यों के साथ-साथ एनसीआर के जिलों में बीते कुछ दिनों से कोरोना वायरस संक्रमण के मामलों में बढ़ोतरी देखने को मिल रही है। उन्होंने कहा कि गौतमबुद्ध नगर में जहां 70, वहीं गाजियाबाद में 11 मरीजों में संक्रमण की पुष्टि हुई है और मौजूदा हालात को देखते हुए पूरे एनसीआर को अलर्ट मोड में रखा जाए। बयान के मुताबिक, योगी ने गौतमबुद्ध नगर और गाजियाबाद में संक्रमित पाए गए मरीजों के नमूनों की जीनोम सीक्वेंसिंग कराने के निर्देश दिए हैं। उन्होंने कहा है कि हमें पूरी सावधानी और सतर्कता बरतनी होगी तथा इन जिलों के जिलाधिकारी व मुख्य चिकित्सा अधिकारी से संवाद कर स्थिति की गहन समीक्षा की जाए। मालूम हो कि उत्तर प्रदेश में अभी 507 सक्रिय मामले मौजूद हैं। बीते 24 घंटों में 73,881 नमूनों की कोरोना जांच की गई, जिसमें 106 लोगों में संक्रमण की पुष्टि हुई। इसी अवधि में 37 मरीज कोरोना मुक्त भी हुए। इनपुट-भाषा